Pasiūlymas TARYBOS REGLAMENTAS dėl reikalavimo pateikti įvežimo ir išvežimo bendrąsias deklaracijas netaikymo Neumo koridoriumi vežamoms Sąjungos prekėms /* COM/2013/01 final - 2013/0003 (NLE) */





AIŠKINAMASIS MEMORANDUMAS 1. TEISINĖS PASIŪLYMO APLINKYBĖS Akto dėl Kroatijos Respublikos stojimo sąlygų ir Europos Sąjungos sutarties, Sutarties dėl Europos Sąjungos veikimo bei Europos atominės energijos bendrijos steigimo sutarties pritaikomųjų pataisų (toliau – Aktas dėl stojimo sąlygų) 2 straipsnyje nustatyta, kad nuo įstojimo dienos pirminių Sutarčių ir prieš įstojimą institucijų priimtų aktų nuostatos Kroatijai yra privalomos tose Sutartyse ir aktuose bei Akte dėl stojimo sąlygų nustatytomis sąlygomis. Akto dėl stojimo sąlygų 43 straipsnyje nustatyta, kad Taryba, remdamasi Komisijos pasiūlymu, kvalifikuota balsų dauguma nustato sąlygas, kuriomis prekėms, vežamoms Neumo koridoriumi, gali būti netaikomas reikalavimas pateikti įvežimo ar išvežimo bendrąją deklaraciją. 2005 m. balandžio 13 d. Europos Parlamento ir Tarybos reglamentu (EB) Nr. 648/2005[1] iš dalies pakeistas 1992 m. spalio 12 d. Tarybos reglamentas (EEB) Nr. 2913/92[2], nustatantis Bendrijos muitinės kodeksą (toliau – kodeksas), siekiant nustatyti tinkamą rizikos analizės teisinį pagrindą. Pagal kodekso 36a straipsnio 1 dalį, taip pat atsižvelgiant į tam tikras išimtis ar nukrypti leidžiančias nuostatas, nustatytas 1993 m. liepos 2 d. Komisijos reglamento (EEB) Nr. 2454/93[3], išdėstančio 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (toliau – Muitinės kodekso įgyvendinimo nuostatos), 181c straipsnyje, į Sąjungos muitų teritoriją įvežamos prekės yra nurodomos bendrojoje deklaracijoje (toliau – įvežimo bendroji deklaracija). Pagal kodekso 182a straipsnio 1 dalį, taip pat atsižvelgiant į atitinkamas išimtis ar nukrypti leidžiančias nuostatas, taikomas pagal Muitinės kodekso įgyvendinimo nuostatų 842a straipsnio 3 ir 4 dalis, jeigu prekės laikinai išvežamos iš ES muitų teritorijos ir nėra eksportuojamos, reeksportuojamos ir joms netaikoma tranzito procedūra, būtina pateikti išvežimo bendrąją deklaraciją. Kodekso 36b straipsnio 2 dalyje ir 182d straipsnio 2 dalyje reikalaujama tas bendrąsias deklaracijas pateikti naudojant elektronines duomenų tvarkymo priemones, kad muitinės galėtų keistis elektroniniais duomenimis ir naudodamosi automatizuotomis sistemomis atlikti rizikos analizę, kuria grindžiami muitinės tikrinimai, kaip reikalaujama kodekso 13 straipsnyje. 2. NEUMO KORIDORIUS Neumo koridorius – Bosnijos ir Hercegovinos teritorijos dalis Adrijos jūros pakrantėje, padalijanti Kroatijos sausumos teritoriją į dvi dalis ir taip atskirianti Dubrovniko miesto sritį nuo likusios šalies teritorijos. Šiuo metu Adrijos jūros pakrantės greitkelis, dviejų juostų valstybinis kelias D8, einantis per Neumo koridorių, yra vienintelė sausumos transporto jungtis tarp Dubrovniko srities ir likusios Kroatijos teritorijos. Kelio ruožas, esantis Bosnijos ir Hercegovinos teritorijoje prie Neumo, yra 9,25 km. Kroatijos teritorijoje yra du sienos perėjimo punktai, esantys abiejose minėto kelio Neumo koridoriuje galuose. Tai Kleko sienos perėjimo punktas „Klek – Neum I“ vakarinėje Neumo koridoriaus dalyje ir Zaton Dolio sienos perėjimo punktas „Zaton Doli – Neum II“ rytinėje Neumo koridoriaus dalyje. Transporto priemonė atstumą tarp šių dviejų punktų nuvažiuoja per maždaug 10–15 minučių. Dubrovniko miesto apylinkėse itin svarbus vietos ekonomikai yra turizmo sektorius, kuriame daugiausia veikia mažosios ir vidutinės įmonės, priklausomos nuo prekių, tiekiamų iš pagrindinės Kroatijos teritorijos; vienos tokių prekių siuntos vertė paprastai yra mažesnė nei 10 000 EUR. Dabar 89 % Neumo koridoriumi vežamų prekių yra prekės, įgijusios į laisvą apyvartą Kroatijoje išleistų prekių statusą. Koridoriumi jos vežamos kartu su spausdintiniais dokumentais, atitinkančiais T2L dokumentą, kaip nurodyta Reglamento (EEB) Nr. 2454/92 317 straipsnio 2 dalyje. Transporto priemonių ir prekių tapatumą Kroatijos muitinė nustato patikrindama pridėtus komercinius dokumentus prieš tai, kai šios prekės laikinai išvežamos iš Kroatijos muitinės teritorijos. Prireikus muitinis tikrinimas taip pat atliekamas pakartotinai įvežant prekes po jų pervežimo Neumo koridoriumi. Muitinio tikrinimo pajėgumai padidės Kroatijai įstojus į ES. Nuo įstojimo dienos taikydama ES muitų teisės aktus Kroatija saugos ir saugumo tikslais atliks muitinės formalumus, rizikos analizę ir tikrinimą, taip pat tuo tikslu elektroniniu būdu teiks informaciją ir ja keisis. Tam prireiks didelių investicijų ir pastangų, kad būtų užtikrinta tinkama IT sistema. Atsižvelgiant į Neumo koridoriaus ypatumus, taikyti šias priemones būtų pernelyg sudėtinga ir neproporcinga. 3. TEISINIAI PASIŪLYMO ASPEKTAI Pagal Akto dėl stojimo sąlygų 43 straipsnį turi būti priimtas specialus Tarybos aktas, kuriame būtų nustatytos sąlygos, kuriomis Neumo koridoriumi vežamoms prekėms būtų taikoma su įvežimo ir (arba) išvežimo bendrosiomis deklaracijomis susijusi nukrypti leidžianti nuostata. Remiantis Europos Sąjungos bendrąja pozicija dėl šio klausimo[4], su įvežimo ir (arba) išvežimo bendrųjų deklaracijų teikimu susijusios nukrypti leidžiančios nuostatos taikomos šiomis sąlygomis: – prekės turi Bendrijos statusą, – prie prekių pridėti komerciniai dokumentai (sąskaita faktūra ar transporto dokumentai), kuriuose turėtų būti pateikti bent Muitinės kodekso įgyvendinimo nuostatų 317 straipsnio 2 dalyje nurodyti duomenys, taip pat bendra prekių vertė, – bendra transporto priemone vežamų prekių vertė neviršija 10 000 EUR, – išvežant prekes, Kroatijos muitinė patvirtina atitinkamą dokumentą oficialiomis žymomis (parašas, antspaudai, išvežimo data ir laikas), – jei manoma, kad būtina, išvežant prekes iš Kroatijos siuntos ar transporto priemonės tinkamai užplombuojamos, – pakartotinai įvežant prekes į Kroatijos teritoriją, muitinė patikrina dokumentus, važiavimo koridoriumi laiką, plombas (jei jų yra) ir prekes (prireikus). Taikant šias nukrypti leidžiančias nuostatas nedaromas poveikis reikalavimui saugos ir saugumo tikslais atlikti rizikos analizę ir tikrinimą, keistis su rizika susijusia informacija pagal Muitinės kodekso įgyvendinimo nuostatų 4g straipsnio 2 dalį ir imtis tinkamų priemonių pažeidimo atveju. Kroatija turėtų pateikti Komisijai pakankamai įrodymų, kad muitinės taikoma tvarka atitinka ES muitų teisės aktuose nustatytus rizikos analizės standartus. Kroatija ne tik keičiasi su rizika susijusia informacija, kaip minėta pirmiau, bet ir laikydamasi sutartų bendros rizikos valdymo schemos procedūrų reguliariai informuoja Komisiją apie nustatytus pažeidimus ir prireikus apie vėliau priimtas priemones. Praėjus dvejiems metams nuo įstojimo dienos atliekama peržiūra, kuria siekiama patikrinti, ar ši tvarka taikoma tinkamai. Prireikus remdamasi Komisijos pasiūlymu Taryba iš dalies pakeičia arba panaikina šią tvarką. 2013/0003 (NLE) Pasiūlymas TARYBOS REGLAMENTAS dėl reikalavimo pateikti įvežimo ir išvežimo bendrąsias deklaracijas netaikymo Neumo koridoriumi vežamoms Sąjungos prekėms EUROPOS SĄJUNGOS TARYBA, atsižvelgdama į Kroatijos stojimo sutartį, ypač į jos 3 straipsnio 4 dalį, atsižvelgdama į Aktą dėl Kroatijos stojimo sąlygų, ypač į jo 43 straipsnį, atsižvelgdama į Europos Komisijos pasiūlymą, kadangi: (1) 2011 m. gruodžio 9 d. Sąjungos valstybės narės ir Kroatija pasirašė Sutartį dėl Kroatijos Respublikos stojimo į Europos Sąjungą (toliau – Stojimo sutartis). Pagal Stojimo sutarties 3 straipsnio 3 dalį ji turėtų įsigalioti 2013 m. liepos 1 d., jei iki tos dienos bus deponuoti visi ratifikavimo dokumentai; (2) pagal Akto dėl Kroatijos Respublikos stojimo sąlygų ir Europos Sąjungos sutarties, Sutarties dėl Europos Sąjungos veikimo bei Europos atominės energijos bendrijos steigimo sutarties pritaikomųjų pataisų (toliau – Aktas dėl stojimo sąlygų) 2 straipsnį nuo įstojimo dienos pirminių Sutarčių ir prieš įstojimą institucijų priimtų aktų nuostatos Kroatijai yra privalomos tose Sutartyse ir Akte dėl stojimo sąlygų nustatytomis sąlygomis; (3) Neumo teritorija (toliau – Neumo koridorius), priklausanti Bosnijai ir Hercegovinai, yra Adrijos jūros pakrantėje ir skiria Dubrovniko sritį nuo likusios Kroatijos teritorijos. Turizmas – itin svarbus vietos ekonomikos sektorius, kuriame yra daug nuo prekių, tiekiamų iš likusios Kroatijos teritorijos, priklausomų mažųjų ir vidutinių įmonių. Vienos tokių prekių siuntos vertė paprastai neviršija 10 000 EUR ir 89 % šių prekių yra įgijusios į laisvą apyvartą Kroatijos teritorijoje išleistų prekių statusą; (4) Akto dėl stojimo sąlygų 43 straipsnyje nustatyta, kad Taryba, remdamasi Komisijos pasiūlymu, kvalifikuota balsų dauguma turi nustatyti sąlygas, kuriomis Neumo koridoriumi vežamoms Sąjungos prekėms gali būti netaikomas reikalavimas pateikti įvežimo ar išvežimo bendrąją deklaraciją; (5) pagal 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą[5] (toliau – Bendrijos muitinės kodeksas), 36a straipsnio 1 dalį ir 182a straipsnio 1 dalį prieš į Sąjungos muitų teritoriją įvežant arba iš jos išvežant prekes turi būti pateikta elektroninė bendroji deklaracija, kurioje nurodyti rizikos analizei atlikti būtini duomenys; (6) atsižvelgiant į vietos ekonomikos ypatumus, tikslinga nustatyti, kad prievolė pateikti įvežimo ir išvežimo bendrąsias deklaracijas nebūtų taikoma Neumo koridoriumi vežamoms Sąjungos prekėms; (7) muitinė turėtų atlikti veiksmingą rizikos analizę ir muitinės saugumo patikrinimus, remdamasi prie prekių pridėtoje sąskaitoje faktūroje bei transporto dokumentuose pateiktais duomenimis; (8) dabartine tvarka nukrypstama nuo Bendrijos muitinės kodekse nustatyto reikalavimo saugos ir saugumo duomenis elektroniniu būdu pateikti prieš įvežimą. Siekdama saugos ir saugumo tikslais užtikrinti veiksmingą ir efektyvią rizikos analizę ir tikrinimą, Neumo koridoriaus sienos perėjimo punktus Kroatija turėtų aprūpinti reikiamais žmogiškaisiais ištekliais, įranga ir tikrinimo priemonėmis; (9) jeigu nustatoma, kad siunta neatitinka šio reglamento reikalavimų, tos siuntos pakartotinai įvežti į Kroatijos teritoriją neturėtų būti leidžiama, nebent būtų atliktas susijusios rizikos vertinimas ir imtasi rizikos analize pagrįstų veiksmingų tikslinių priemonių; (10) Kroatija turėtų ne tik keistis informacija saugos ir saugumo tikslais, kaip nustatyta Reglamento (EEB) Nr. 2454/92 4g straipsnio 2 dalyje, bet ir laikydamasi bendros rizikos valdymo schemos procedūrų reguliariai informuoti Komisiją apie visus nustatytus pažeidimus ir prireikus apie vėliau priimtas su prekių vežimu Neumo koridoriumi susijusias priemones; (11) vertinimas, kuriuo siekiama patikrinti, ar šis reglamentas taikomas tinkamai, turėtų būti atliktas po dvejų metų nuo įstojimo dienos, PRIĖMĖ ŠĮ REGLAMENTĄ: 1 straipsnis Dalykas ir taikymo sritis Šiuo reglamentu nustatomos taisyklės, kurių laikantis: a) iš Kroatijos teritorijos išvežamoms Sąjungos prekėms, kurias ketinama vežti Neumo koridoriumi, netaikomas reikalavimas pateikti išvežimo bendrąją deklaraciją; b) į Kroatijos teritoriją pakartotinai įvežamoms Sąjungos prekėms po jų pervežimo Neumo koridoriumi, netaikomas reikalavimas pateikti įvežimo bendrąją deklaraciją. 2 straipsnis Terminų apibrėžtys Šiame reglamente vartojamų terminų apibrėžtys: (1) Sąjungos prekės – prekės, apibrėžtos Bendrijos muitinės kodekso 4 straipsnio 7 dalyje; (2) Dubrovniko sritis – administracinis Dubrovniko regionas, nustatytas pagal Kroatijos nacionalinę teisę; (3) pagrindinė Kroatijos teritorija – Kroatijos teritorija, išskyrus Dubrovniko sritį; (4) Neumo koridorius – Bosnijos ir Hercegovinos teritorinė sritis, skirianti Dubrovniko sritį nuo pagrindinės Kroatijos teritorijos; (5) muitinė – Kroatijos muitinė Neumo koridoriaus sienos perėjimo punktuose, per kuriuos išvežamos ir pakartotinai įvežamos prekės; (6) išvežimas – prekių išvežimas iš Dubrovniko srities į pagrindinę Kroatijos teritoriją Neumo koridoriumi arba iš pagrindinės Kroatijos teritorijos į Dubrovniko sritį Neumo koridoriumi; (7) pakartotinis įvežimas – prekių įvežimas į Dubrovniko sritį iš pagrindinės Kroatijos teritorijos Neumo koridoriumi arba į pagrindinę Kroatijos teritoriją iš Dubrovniko srities Neumo koridoriumi. 3 straipsnis Reikalavimo pateikti išvežimo arba įvežimo bendrąją deklaraciją netaikymas 1. Išvežant Sąjungos prekes, nereikia pateikti išvežimo bendrosios deklaracijos. 2. Pakartotinai įvežant Sąjungos prekes, nereikia pateikti įvežimo bendrosios deklaracijos. 4 straipsnis Reikalavimo netaikymo sąlygos 3 straipsnis taikomas, jei tenkinamos šios sąlygos: a) bendra kiekvienos Neumo koridoriumi vežamų Sąjungos prekių siuntos vertė neviršija 10 000 EUR arba lygiavertės sumos vietos valiuta; b) prie šio straipsnio a punkte nurodytų prekių pridėtos sąskaitos faktūros arba transporto dokumentai, i) kuriuose pateikta bent Komisijos reglamento (EEB) Nr. 2454/93[6] 317 straipsnio 2 dalies pirmoje pastraipoje nurodyta informacija, taip pat bendra prekių vertė; ii) kurie patvirtinti oficialiomis muitinės žymomis išvežant prekes; iii) kurie pateikiami patikrinti muitinei pakartotinai įvežant prekes. 5 straipsnis Muitinis tikrinimas 1. Rizikos analizę, susijusią su Neumo koridoriumi vežamų Sąjungos prekių muitiniu tikrinimu, muitinė gali atlikti naudodama kitas nei automatizuoto duomenų tvarkymo priemones. 2. Kroatija užtikrina, kad sienos perėjimo punktai, per kuriuos iš jos teritorijos išvežamos ir į ją pakartotinai įvežamos Neumo koridoriumi prekės, turėtų visus reikiamus išteklius, įrangą, tikrinimo priemones ir pajėgumus, kad užtikrintų šio reglamento taikymą įstojimo dieną. 3. Išvežant prekes, muitinė: a) nustato Sąjungos prekių vežimo Neumo koridoriumi terminą; b) nurodo tą terminą kartu su sąskaitos faktūros arba transporto dokumento patvirtinimo, kaip nurodyta 4 straipsnio b punkto ii papunktyje, data; c) jei mano, kad būtina, užplombuoja vietą, kurioje laikomos prekės, arba kiekvieną atskirą Neumo koridoriumi vežamų prekių pakuotę. 4. Pakartotinai įvežant prekes, muitinė: a) atlieka rizikos analizę, visų pirma saugumo ir saugos tikslais; b) patikrina prie prekių pridėtas sąskaitas faktūras arba transporto dokumentus; c) patikrina, ar laikomasi 5 straipsnio 3 dalies a punkte nurodyto termino; d) patikrina, ar nepažeistos plombos, uždėtos pagal 5 straipsnio 3 dalies c punktą; e) prireikus fiziškai apžiūri prekes; f) prireikus nuima plombas. 5. Tais atvejais, kai muitinė nustato, kad šiame reglamente nustatyto reikalavimo nesilaikyta, pakartotinai įvežti tokią siuntą leidžia, jeigu: a) atlikta veiksminga rizikos analizė; b) remdamasi a punkte nurodyta analize, muitinė ėmėsi veiksmingų priemonių, specialiai skirtų su sauga ir saugumu susijusiai rizikai išvengti. 6 straipsnis Informavimas Per du mėnesius nuo šio reglamento įsigaliojimo dienos ir vėliausiai 2014 m. kovo 1 d. Kroatija informuoja Komisiją apie visus su šio reglamento taikymu susijusius pažeidimus ir konkrečias priemones, kurių ėmėsi tiems pažeidimams ištaisyti. 7 straipsnis Ataskaita Per dvejus metus nuo Kroatijos įstojimo Komisija pateikia Tarybai ataskaitą, kurioje įvertinamas šiame reglamente nustatytų taisyklių taikymas. 8 straipsnis Įsigaliojimas Šis reglamentas įsigalioja 2013 m. liepos 1 d., jeigu bus įsigaliojusi Stojimo sutartis. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 117, 2005 5 4, p. 13. [2] OL L 302, 1992 10 19, p. 1. [3] OL L 253, 1993 10 11, p. 1. [4] 2011 m. birželio 28 d. Tarybos dokumentas 12133/11. [5] OL L 302, 1992 10 19, p. 1. [6] OL L 253, 1993 10 11, p. 1.